DA Den Europæiske Unions Tidende CE 88/397

(2004/C 88 E/0403)

SKRIFTLIG FORESPØRGSEL P-2286/03

af Ozan Ceyhun (PSE) til Kommissionen

(7. juli 2003)

Om: Toldforskrifter ved grænsen mellem Serbien og Montenegro (tidligere Jugoslavien)

Fra den tyrkiske generalkonsul i Frankfurt har jeg modtaget en fax, hvor han gør opmærksom på grænse-og indrejseforskrifterne i Serbien og Montenegro (tidligere Jugoslavien). Disse vedrører navnlig tyrkiske statsborgere, der opholder sig lovligt i EU, og EU-borgere af tyrkisk oprindelse. Senere har jeg også læst en artikel om dette anliggende i det tyrkiske dagblad »Millyet«. Heri hed det, at stik imod alle regler bliver udlændinge, der rejser til Serbien og Montenegro, opfordret til at oplyse toldbetjentene om mængden af den udenlandske valuta, de medfører, når denne overstiger 2 000 EUR. I modsat fald tilbageholder de serbiske og montenegrinske toldmyndigheder den mængde, der overstiger 2 000 EUR, de pågældende er i besiddelse af ved udrejse fra landet. Ca. 1 mio. EUR er således hidtil blevet tilbageholdt fra over 190 tyrkiske statsborgere på rejse til Tyrkiet ad landevej gennem Serbien og Montenegro. Tilbagebetalingen af disse beløb tager mellem to og fem år på grund af de langsommelige bureaukratiske og retlige procedurer. Mundtlige erklæringer om summer, der overskrider 2 000 EUR, godtages ikke. Man er forpligtet til at afgive skriftlig erklæring ved at udfylde en formular.

Kan Kommissionen oplyse, om den har kendskab til dette problem? Vil Kommissionen medvirke til at finde en løsning på problemet, og kan den oplyse, hvilke skridt den vil tage med henblik herpå?

Svar afgivet på Kommissionens vegne af Christopher Patten

(4. august 2003)

Det er ikke usædvanligt, at lande for at undgå hvidvaskning af penge og/eller for at kontrollere pengestrømmene har fastsat, at der er pligt til at oplyse om ind- og udførsel af valuta og har fastsat restriktioner i den forbindelse.

Den 27. april 2002 trådte en ny lov om udenlandsk valuta i kraft i Forbundsrepublikken Jugoslavien (nu Serbien og Montenegro). Den indførte en række restriktioner for fysisk overførsel af udenlandsk valuta, specielt rettet mod personer, der rejser ud af landet med fremmed valuta.

Toldmyndighederne kan ved grænseovergangene hos både egne og andre landes statsborgere midlertidigt beslaglægge (mod udlevering af en attest) dinarer, udenlandske kontanter, checks og værdipapirer, der overstiger det beløb, som den jugoslaviske nationalbank har fastsat.

Foranstaltningerne er ikke rettet mod bestemte kategorier af udlændinge fra bestemte lande. Det er konstateret, at også EU-statsborgere har været ramt af disse foranstaltninger.

Kommissionen agter at underrette udenrigsøkonomiminister Lukovac om denne foruroligende situation, hvor der navnlig går lang tid (2-5 år) mellem det tidspunkt, hvor valutaen beslaglægges, og det tidspunkt, hvor den tilbagebetales. Endvidere vil Kommissionen foreslå, at rejsende ved alle grænseovergange får den bedst mulige information om det gældende krav om at oplyse om ind- og udførsel af fremmed valuta med det formål at mindske antallet af tilfælde, hvor der ikke bliver anmodet om udbetaling af de beløb over maksimumsbeløbet (2 000 EUR), for hvilke der er udfærdiget en skriftlig erklæring.

Hvad Fællesskabets bistand angår, bidrager CARDS-programmet (Community Assistance to Reconstruction, Development and Stabilisation Programme) (1) og andre fællesskabsinstrumenter inden for rammerne af stabilisering- og associeringsprocessen allerede nu til at fremme den reformproces, der skal bringe Serbien og Montenegros lovgivning på linje med EU-regelværket. Dette vil også indebære en liberalisering af valutatransaktionerne på mellemlang sigt.

(1) Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien samt om ophævelse af forordning (EF) nr. 1628/96 og om ændring af forordning (EØF) nr. 3906/89 og (EØF) nr. 1360/90 og af afgørelse 97/256/EF og 1999/311/EF, EFT L 306 af 7.12.2000.